گیسوئے تابدار کو اور بھی تابدار کر علامہ اقبال غزلیں
گیسوئے تابدار کو اور بھی تابدار کر 
ہوش و خرد شکار کر قلب و نظر شکار کر 
عشق بھی ہو حجاب میں حسن بھی ہو حجاب میں 
یا تو خود آشکار ہو یا مجھے آشکار کر 
تو ہے محیط بیکراں میں ہوں ذرا سی آب جو 
یا مجھے ہمکنار کر یا مجھے بے کنار کر 
میں ہوں صدف تو تیرے ہاتھ میرے گہر کی آبرو 
میں ہوں خذف تو تو مجھے گوہر شاہوار کر 
نغمۂ نوبہار اگر میرے نصیب میں نہ ہو 
اس دم نیم سوز کو طائرک بہار کر 
باغ بہشت سے مجھے حکم سفر دیا تھا کیوں 
کار جہاں دراز ہے اب مرا انتظار کر 
روز حساب جب مرا پیش ہو دفتر عمل 
آپ بھی شرمسار ہو مجھ کو بھی شرمسار کر